Illum, il-Kunsill qabel dwar il-pożizzjoni ta' negozjar tiegħu (approċċ ġenerali) rigward il-pakkett ta' riforma tal-politika agrikola komuni (PAK) ta' wara l-2020. Din il-pożizzjoni maqbula tippreżenta għadd ta' impenji sodi minn stati membri għal ambizzjoni ambjentali ogħla bi strumenti bħal ekoskemi obbligatorji (element ġdid meta mqabbel mal-politika kurrenti) u kundizzjonalità msaħħa. Fl-istess waqt, il-pożizzjoni maqbula tippermetti lill-istati membri jkollhom il-flessibbiltà meħtieġa fil-mod li bih huma jilħqu l-miri ambjentali. Pereżempju, ikun hemm fażi pilota ta' sentejn għall-ekoskemi u l-istati membri jgawdu minn flessibbiltà dwar kif jallokaw fondi skont prattiki ekoloġiċi differenti. Approċċ ġenerali parzjali jfisser li l-Kunsill issa għandu l-mandat politiku biex jagħti bidu għan-negozjati mal-Parlament Ewropew, ladarba l-koleġiżlatur jaqbel ukoll dwar il-pożizzjoni interna tiegħu, bil-ħsieb li jintlaħaq qbil ġenerali. Il-qbil tal-lum huwa pass importanti għall-politika agrikola tal-Ewropa. L-istati membri wrew l-ambizzjoni tagħhom għal standards ambjentali ogħla fil-biedja u fl-istess ħin appoġġaw il-flessibbiltà meħtieġa fl-iżgurar tal-kompetittività tal-bdiewa. Dan il-qbil jissodisfa l-aspirazzjoni ta' PAK aktar ekoloġika, aktar ġusta u aktar sempliċi. Julia Klöckner, Ministru Federali għall-Ikel u l-Agrikoltura tal-Ġermanja Ir-riforma tal-PAK tipprevedi li filwaqt li ser tingħata aktar flessibbiltà lill-istati membri fit-tfassil tar-regoli u l-allokazzjonijiet ta' finanzjament permezz tal-iżvilupp ta' pjanijiet strateġiċi nazzjonali, huma ser ikunu obbligati juru ambizzjoni ambjentali ogħla meta mqabbla mal-perjodu attwali. L-hekk imsejjaħ "mudell ta' implimentazzjoni ġdid" jiffavorixxi l-prestazzjoni fuq il-konformità: jippermetti lill-pajjiżi jagħżlu l-aħjar għodod u azzjonijiet għad-dispożizzjoni tagħhom (u wkoll filwaqt li jitqiesu l-ispeċifitajiet nazzjonali) biex jintlaħqu l-objettivi u l-istandards maqbula fl-UE kollha. Xi eżempji konkreti ta' stati membri li ser jissodisfaw standards ambjentali ogħla, li ġew diskussi u maqbula matul il-Kunsill ta' jumejn, jinkludu: Il-bdiewa jirċievu appoġġ finanzjarju bil-kundizzjoni li jadottaw prattiki ta' benefiċċju għall-klima u l-ambjent, biex il-PAK issir saħansitra aktar ekoloġika minn qabel. Il-bdiewa li jmorru lil hinn mir-rekwiżiti bażiċi tal-ambjent u tal-klima jirċievu appoġġ finanzjarju addizzjonali permezz tal-introduzzjoni ta' "ekoskemi". Dawn l-istrumenti l-ġodda għall-protezzjoni tal-ambjent u tal-klima jkunu marbuta ma' baġit iddedikat, li jikkostitwixxi parti mill-baġit tal-pagamenti diretti. Dan ikun delimitat għal 20%, li jfisser li dawn jiġu rilaxxati permezz tal-użu ta' ekoskemi. Fażi pilota inizjali ta' sentejn tiżgura li l-istati membri jevitaw li jitilfu fondi tant meħtieġa filwaqt li jiffamiljarizzaw ruħhom mal-istrumenti l-ġodda. Eżempji indikattivi ta' ekoskemi jinkludu prattiki bħall-biedja ta' preċiżjoni, l-agroforestrija, u l-biedja organika, iżda l-istati membri jkunu liberi li jfasslu l-istrumenti tagħhom stess abbażi tal-ħtiġijiet tagħhom. Il-bdiewa kollha jkunu marbuta bi standards ambjentali ogħla; anke dawk li huma iżgħar. Biex jiġu megħjuna f'din it-tranżizzjoni ekoloġika, il-bdiewa ż-żgħar ikunu soġġetti għal kontrolli aktar simplifikati, li jnaqqsu l-piż amministrattiv filwaqt li jiżguraw il-kontribut tagħhom għall-għanijiet ambjentali u klimatiċi. Il-pożizzjoni tal-Kunsill hija riżultat ta' negozjati u ħidma mwettqa matul l-aħħar sentejn u nofs u taħt ħames presidenzi. Approċċ ġenerali dwar ir-regolament dwar il-pjanijiet strateġiċi tal-PAK Approċċ ġenerali dwar ir-regolament dwar il-finanzjament, il-ġestjoni u l-monitoraġġ tal-PAK Approċċ ġenerali dwar ir-regolament dwar organizzazzjoni komuni tas-suq fi prodotti agrikoli Fl-2018 il-Kummissjoni Ewropea ppreżentat il-pakkett ta' riforma tal-PAK ta' wara l-2020; il-pakkett jikkonsisti minn tliet proposti: regolament dwar il-pjanijiet strateġiċi tal-PAK regolament dwar il-finanzjament, il-ġestjoni u l-monitoraġġ tal-PAK regolament dwar organizzazzjoni komuni tas-suq fi prodotti agrikoli Il-Kummissjoni ppubblikat ukoll valutazzjoni tal-impatt u Dokument ta' Ħidma tal-Persunal li janalizza r-rabtiet bejn ir-Riforma tal-PAK u l-Patt Ekoloġiku: Valutazzjoni tal-impatt Dokument ta' Ħidma tal-Persunal Futur tal-PAK ta' wara l-2020 (informazzjoni ġenerali) Ara l-paġna tal-laqgħa